***Comunicat de presă***

***3 septembrie 2025***

**ICR susține participarea României la Congresul Internațional PEN de la Cracovia**

**Institutul Cultural Român**, prin **Centrul Național al Cărții**,susține participarea României **la Congresul Internațional PEN**,care are loc la **Cracovia**, **Polonia**, în perioada **2-5 septembrie 2025**. În cadrul acestui Congres sunt invitate să reprezinte România **Ruxandra Cesereanu**, președinta PEN România, și **Magda Cârneci**, fosta președintă a PEN România.

Tema congresului PEN International de la Cracovia este **Freedom of Words - Words of the Free/ „Libertatea lumilor – Lumi ale celor liberi”**. În contextual global actual, când scriitorii, traducătorii și jurnaliștii sunt afectați de conflictele și tensiunile sociale și politice, reuniunea este deosebit de importantă și aduce împreună o comunitate culturală diversă.

**Ruxandra Cesereanu, președintă a** Pen Club România, este **poetă, prozatoare, eseistă.** A publicat numeroase volume de poezie, proză și eseu și a participat constant la evenimente internaționale. Este profesor universitar de literatură comparată la Facultatea de Litere UBB Cluj-Napoca și conducător de doctorate în cadrul Școlii Doctorale de Studii Lingvistice și Literare (SDSLL). Este membră a Uniunii Scriitorilor din România şi PEN România, precum și a Asociației de Literatură Generală și Comparată din România. Actualmente este președinta Pen Club România.

**Magda Cârneci** este poetă, romancieră, eseistă, critic de artă. A obținut un doctorat în istoria artei la Ecole des Hautes Etudes en Sciences Sociales din Paris în 1997. A fost director al Institutului de Istoria Artei din București între 1990 și 1992, președinte al boardului Centrului Soros pentru Artă Contemporană (1998-2004), redactor-șef al revistei Artelier din București (1998-2004), președinte al AICA România (2000-2005), director al Institutului Cultural Român din Paris (2007-2010), profesor asociat la Universitatea Națională de Arte din București (2012-2016). În prezent este redactor-șef al revistei de arte vizuale ARTA.

**Contact:**

Serviciul Promovare și Comunicare

biroul.presa@icr.ro;

031 71 00 622